รัฐบาลไทย-ข่าวทำเนียบรัฐบาล-สมาคมการประกวดวงโยธวาทิตโลก (ประเทศไทย) เข้าพบผู้บริหาร ศธ.
วันพฤหัสบดีที่ 23 มีนาคม 2560
สมาคมการประกวดวงโยธวาทิตโลก (ประเทศไทย) เข้าพบผู้บริหาร ศธ.
สมาคมการประกวดวงโยธวาทิตโลก (ประเทศไทย) นําคณะวงโยธวาทิตซึ่งชนะเลิศระดับโลก 3 วง โชว์การแสดงประเภท DrumLine Battle, BrassLine Battle และ Marching Show Band Open Class ให้คณะผู้บริหารและข้าราชการกระทรวงศึกษาธิการร่วมรับชมรับฟัง
อาทิ นพ.ธีระเกียรติ เจริญเศรษฐศิลป์ รมว.ศึกษาธิการ, นายชัยพฤกษ์ เสรีรักษ์ ปลัดกระทรวงศึกษาธิการ, นายสุเทพ ชิตยวงษ์ เลขาธิการคณะกรรมการการอาชีวศึกษา, นายบุญรักษ์ ยอดเพชร รองเลขาธิการคณะกรรมการการศึกษาขั้นพื้นฐาน ณ สนามหญ้าหน้าอาคารราชวัลลภ
ก่อนการแสดงดังกล่าว ตัวแทนสมาคมฯ เข้ารับฟังแนวทางการส่งเสริมการประกวดวงโยธวาทิตระดับโลกในประเทศไทยจาก รมว.ศึกษาธิการ และคณะผู้บริหาร เพื่อต้องการผลักดันให้ไทยเป็นศูนย์กลางการประกวดในภูมิภาคเอเชีย โดยขณะนี้สมาคมฯ เป็นองค์กรที่ดูแลจัดการแข่งขันการประกวด "วงโยธวาทิตโลก หรือ Thailand World Music Championships" ซึ่งได้รับการยอมรับจากนานาชาติมากขึ้น
นพ.ธีระเกียรติ เจริญเศรษฐศิลป์กล่าวว่า การจัดทําวงโยธวาทิต เป็นเรื่องที่ต้องใช้งบประมาณจํานวนมากในการจัดซื้ออุปกรณ์ รวมทั้งการฝึกซ้อม และเดินทางไปแข่งขัน ซึ่งที่ผ่านมาโรงเรียนหลายแห่งจําเป็นจะต้องระดมหาเงินสนับสนุนด้วยตนเอง เพื่อนําไปจัดซื้ออุปกรณ์ดนตรีหรือเดินทางไปแข่งขันในระดับต่าง ๆ รวมทั้งนักเรียน-ครูผู้ฝึกสอนต่างต้องเสียสละเวลาส่วนตัวในการซ้อมร่วมกันเป็นร้อยเป็นพันชั่วโมง จึงขอแสดงความยินดีต่อวงโยธวาทิตที่ชนะเลิศในการแข่งขันรายการต่าง ๆ ที่ได้มาแสดงในครั้งนี้ ซึ่งเป็นผู้ที่ทําชื่อเสียงให้แก่ประเทศชาติ และมีวินัยในการฝึกซ้อมร่วมกันมาโดยตลอด
เรื่อง "วินัย" ถือเป็นเรื่องสําคัญตามพระราชกระแสของสมเด็จพระเจ้าอยู่หัวมหาวชิราลงกรณ บดินทรเทพยวรางกูรในหลวงรัชกาลที่10ที่ต้องการให้เด็ก ๆ ได้รับการฝึกทางด้านวินัย อันจะส่งผลต่อพื้นฐานชีวิตหรืออุปนิสัยที่มั่นคงเข้มแข็ง นําไปสู่การสร้างบุคลิกและอุปนิสัยที่ดีงาม (Character Education) ต่อไป
ทั้งนี้ จากการหารือกับคณะผู้บริหารกระทรวงศึกษาธิการที่ได้มารับชมรับฟังแล้ว กระทรวงศึกษาธิการยินดีที่จะพิจารณาให้การสนับสนุนต่อไป ซึ่งอาจจะเป็นเงินเหลือจ่ายของกระทรวงในช่วงสิ้นปีงบประมาณ เพราะนอกจากกระทรวงศึกษาธิการจะนําไปใช้เพื่อประโยชน์ต่อการพัฒนาคุณภาพผู้เรียนและการศึกษาในโครงการที่สําคัญ เช่น การช่วยเหลือโรงเรียนที่ขาดแคลนหรือโรงเรียนICUการพัฒนาทักษะภาษาอังกฤษ การส่งเสริมสะเต็มศึกษา การส่งเสริมเด็กพิการและเด็กด้อยโอกาส ฯลฯ แล้ว ในด้านดนตรีและกีฬา ก็จะให้ สพฐ.พิจารณาให้การสนับสนุนต่อไป
สําหรับการประกวด"วงโยธวาทิตโลก หรือ Thailand World Music Championships"เริ่มขึ้นครั้งแรกเมื่อปี 2553 ในครั้งแรกนั้น เป็นการประกวดในระดับนานาชาติ หรือ Thailand International Marching Band Competition มีชื่อย่อว่า "TIMBC" โดยมีวงโยธวาทิตจากต่างประเทศเข้าร่วมประกวด ได้แก่ ประเทศมาเลเซีย อินโดนีเซีย ฮ่องกง ณ สนามศุภชลาศัย ซึ่งเป็นครั้งแรกของประเทศไทยที่มีวงโยธวาทิตจากต่างประเทศเข้าร่วมการประกวด และได้มีการจัดการประกวดประเภท Street Parade และประเภท DrumLine Battle ขึ้นเป็นครั้งแรกของประเทศไทย บนถนนพระราม 1 อีกด้วย
ในปี 2556 ได้เปลี่ยนชื่อการประกวดเป็น "การประกวดวงโยธวาทิตโลก หรือ Thailand World Music Championships" และได้ทําการเปลี่ยนโลโก้ใหม่ โดยเริ่มใช้ตั้งแต่ปี 2556 เป็นต้นไป พร้อมทั้งได้มีการเพิ่มเติมประเภทของการประกวด คือ BrassLine Battle โดยสมาคมเป็นผู้คิดค้นการประกวดประกวด ซึ่งถือเป็นครั้งแรกของโลกที่มีการประกวดในประเภทนี้ และปัจุบันได้ความนิยมอย่างแพร่หลายมากขึ้นในหลาย ๆ ประเทศ
ต่อมาในปี 2557 ได้มีการจัดตั้งสมาคมขึ้น โดยใช้ชื่อว่า “สมาคมการประกวดวงโยธวาทิตโลก (ประเทศไทย)” เพื่อเป็นการพัฒนาการประกวดวงโยธวาทิต และกิจกรรมวงโยธวาทิตของประเทศไทยให้มีศักยภาพยิ่งขึ้นไป
ในปี 2559 สมาคมฯ ได้รับถ้วยพระราชทานจากสมเด็จพระเจ้าอยู่หัวมหาวชิราลงกรณ บดินทรเทพยวรางกูร และถ้วยประทานจากพระเจ้าหลานเธอพระองค์เจ้าทีปังกรรัศมีโชติ เพื่อเป็นรางวัลแก่วงโยธวาทิตที่ชนะเลิศในการประกวดวงโยธวาทิตโลก"